Tölkin aiempi ulkoasu.
**Hartwall Original Long Drink** (tyyliteltynä **oriGINal**) on Hartwallin valmistama lonkero.

Hartwall valmisti lonkeroa ensimmäisen kerran vuonna 1952, kun Oy Alko Ab tilasi heiltä Gin Long Drinkiä ja Brandy Long Drinkiä. Lonkeroa Hartwall on myynyt nykyisen Original Long Drink -tuotenimen alla vuodesta 1995, jolloin juoman valmistus vapautettiin kaikille. Gin Long Drinkiä valmistivat vuosina 1979–1994 Alkolle ensin Oy Mallasjuoma Ab ja Sinebrychoff. Juoma valmistetaan edelleen alkuperäisen reseptin mukaan suomalaisesta ginistä, vedestä ja greipistä. Gini valmistetaan varta vasten Hartwall Original Long Drink -juomaa varten, ja kaikki siihen käytettävät raaka-aineet valitaan käsin, jotta voidaan varmistaa paras mahdollinen laatu. Juoman alkoholipitoisuus on 5,5 tilavuusprosenttia, mutta siitä on olemassa myös miedompi 2,6 prosentin versio, vahvempi 7,5 prosentin strong-versio sekä kokonaan alkoholiton versio.

Vuoden harmain päivä: Hartwall Original Long Drink julistaa marraskuun kolmannen lauantain Vuoden harmaimmaksi päiväksi. Sääpalvelu Forecan kanssa tehty tutkimus osoittaa Helsingin olevan marraskuussa yksi Euroopan harmaimpia kaupunkeja.

Historia
--------

Hartwall Original Long Drink kehitettiin alun perin vuoden 1952 Helsingin kesäolympialaisiin helpottamaan baarihenkilökunnan työtä, kun Helsinkiin tulvi väkeä kaikkialta maailmasta. Juomaa oli tarkoitus valmistaa vain olympialaisten ajan, mutta juoman saatua suosiota suomalaisten keskuudessa sen valmistuksen jatkamista myös kisojen jälkeen vaadittiin. Samalla Suomeen syntyi uusi long drink ­-juomakategoria, joka pian muuntautui kansan suussa lonkeroksi. Makuja oli alkujaan kaksi: ginistä ja greippilimonadista valmistettu *Gin Long Drink* sekä brandystä ja pommacista valmistettu *Brandy Long Drink*. Brandylonkeron valmistus lopetettiin 1970-luvulla, mutta juoma tuli uudelleen myyntiin Laitilan Wirvoitusjuomatehtaan valmistamana vuonna 2009.

Vuoteen 1995 saakka päivittäistavarakaupoissa oli myynnissä miedompi 2,6 prosentin vahvuinen versio, joka kuitenkin poistettiin markkinoilta Suomen liityttyä Euroopan unioniin. Vuoden 2016 alussa tuote palasi taas markkinoille, sillä alle 2,8 prosenttia alkoholia sisältäviä juomia ei koskenut päivittäistavarakaupoissa myytävien alkoholijuomien käymispohjarajoite.

2000- ja 2010-luvulla perinteisen greippilonkeron rinnalle on kehitetty useita uusia makuvariantteja: karpalo, limetti, mustaherukka, sitruuna ja appelsiini. Näistä limelonkero on votkapohjainen, muut variantit ovat perinteisen lonkeron tapaan ginipohjaisia. Hartwall Original Long Drink oli vuosina 2010–2017 litramäärässä Alkon myydyin tuotemerkki.

Vienti
------

Original Long Drink on toinen Hartwallin tärkeimmistä vientituotteista. Lonkeroa on viety Viroon 1990-luvulta lähtien, mutta vuonna 2015 juomaa alettiin viedä myös Ruotsiin, Alankomaihin ja Belgiaan. Vuonna 2016 juoman myynti aloitettiin Aasiassa, ja vuonna 2018 sitä viedään Hongkongiin, Japaniin, Kiinaan, Taiwaniin ja Thaimaahan. Näiden lisäksi lonkeroa myydään Espanjassa, Ghanassa, Isossa-Britanniassa, Israelissa ja Latviassa.

Makuvariantit
-------------

* Greippi (5,5 %, lanseerattu 1952)
* Greippi (2,6 %)
* Light (5,5 %, vähäsokerisempi greippi)
* Red Grapefruit (5,5% verigreippi)
* Strong (7,5 %, vahvempi greippi)
* Cranberry eli karpalo (5,5 %, lanseerattu 2008)
* Strong Cranberry (7,5 %, vahvempi karpalo)
* Vodka-lime (5,5 %, lanseerattu 2013)
* Cassis eli mustaherukka (5,5 %, lanseerattu 2015)
* Lemon eli sitruuna (5,5 %, lanseerattu 2017)
* Orange eli appelsiini (5,5 %, lanseerattu 2019)
* Gin & Lime White Label (4,5 %, lanseerattu 2020)
* Gin & Ginger White Label (4,5 %, lanseerattu 2020)
* Gin & Pineapple eli ananas (5,5 %, lanseerattu 2023)
* Gin & Mango (4,5 %, lanseerattu 2023)
* Gin & Blueberry (5,5 %, lanseerattu 2023)
* Gin & Lemonade (5,5 %, kevät 2024)

### Markkinoilta poistuneita tuotteita

* Brandy (poistui alun perin 1970-luvulla, ollut tämän jälkeen satunnaisesti lyhyitä aikoja myynnissä)
* Gin Tonic
* Cranberry eli karpalo (2,6 %)
* Vodka-lime (2,6 %)

Muut tuotteet
-------------

### Hartwall Cool Long Drink

Hartwall Cool Long Drink on osittain ginipohjaan ja osittain käymisteitse valmistettu long drink -juoma, joka lanseerattiin vuonna 2018. Juoman alkoholipitoisuus on 4,7 tilavuusprosenttia. Juoman makuvariantteja ovat greippi ja karpalo, ja ne ovat vähemmän makeita kuin Original Long Drinkit.

### Hartwall Original Cool Grape

Hartwall Original Cool Grape oli kokonaan käymisteitse valmistettu 4,7 prosentin vahvuinen lonkero, joten sen myyminen ruokakaupoissa ennen vuoden 2018 alkoholilain muutosta oli mahdollista. Juomaa sai sekä greipin että karpalon makuisena. Juomasta oli lyhyen aikaa myynnissä myös sitruunan, mustaherukan ja lime-mintun makuiset versiot. Ulkomailla Cool Grapea on saatavana 5,5-prosenttisena, kuitenkin käymisteitse valmistettuna.

### Hartwall Original Long Shot

Hartwall Original Long Shot on ginipohjainen ja greipinmakuinen pidennetty shotti, jonka Hartwall toi myyntiin Alkoihin ja ravintoloihin keväällä 2020. Juoman alkoholipitoisuus on 15,5 tilavuusprosenttia, ja lonkerosta poiketen siinä ei myöskään ole hiilihappoa. Lonkeron tapaan Long Shot on niin ikään valmistettu perinteitä kunnioittaen käsinvalituista raaka-aineista.

Lähteet
-------

1. ↑  Vuoden harmain päivä *originallongdrink.com*.
2. ↑  Lonkerotölkkien samankaltainen ulkoasu hämännyt kaupoissa – "Uusi ulkoasu on jo suunniteltu" *Iltalehti*.  5.1.2018. Viitattu 18.3.2018.
3. ↑  Hietaneva, Panu: Kultainen lonkero on täällä taas.  *Helsingin Sanomat : Nyt (viikkoliite)*, 10.7.2009, nro 28/2009, s. 21.  Sanoma News.
4. ↑  STT-info *sttinfo.fi*.  [vanhentunut linkki]
5. ↑  Erehdys? 21 vuotta sitten myynnistä vedetty suosikki palaa markkinoille *Helsingin Uutiset*.  5.1.2016. Viitattu 18.3.2018.
6. ↑  Myydyimmät tuotemerkit *MTV.fi*. Alko. Viitattu 12.5.2020.
7. ↑  Company - Hartwall *Hartwall.fi*. Viitattu 29.6.2018. (englanniksi)
8. 1 2  Lonkeroa myydään maailmalla jopa eurolla tölkki – tamperelainen Sari yllättyi Italiassa - Seura.fi *Seura.fi*.  18.6.2018. Viitattu 29.6.2018.
9. ↑  Aito lonkero, jo vuodesta 1952 *originallongdrink.com*.  Arkistoitu 30.6.2018. Viitattu 29.6.2018.
10. ↑  Red Grapefruit hartwall.fi. Viitattu 22.6.2023.
11. ↑  Minä vuonna Hartwallin karpalolonkero lanseerattiin? Kysy.fi.  Arkistoitu 29.11.2020. Viitattu 16.1.2020.
12. 1 2  Tätä on toivottu – Hartwall tuo kauppoihin ananaslonkeron  2023. Hartwall. Viitattu 2.4.2023.
13. ↑  Cool Long Drink Hartwall.  Arkistoitu 29.5.2019. Viitattu 29.5.2019.
14. ↑  Original Cool Grape Hartwall.  Arkistoitu 22.12.2017. Viitattu 20.12.2017.
15. ↑  Original Long Shot on malja tulevaisuudelle  31.1.2020. Hartwall. Viitattu 12.5.2020.
16. ↑  Hartwall Original Long Shot Hartwall. Viitattu 12.5.2020.

Aiheesta muualla
----------------

* Hartwall Original Long Drinkin viralliset kotisivut (Arkistoitu – Internet Archive)
* Hartwall Original Long Drink Hartwallin kotisivuilla
* Hartwall Cool Long Drink (Arkistoitu – Internet Archive)